বণিকসভার মঞ্চকে ব্যবহার করে রাজ্যে ক্ষুদ্র ও মাঝারি শিল্পে সরকারি উদ্যোগের ‘ঘাটতি’র সমালোচনা করলেন জেলার বণিকমহলের একাংশ। ক্ষুদ্র ও মাঝারি শিল্পক্ষেত্রে রাজ্যে প্রভূত সম্ভাবনা রয়েছে বলে দাবি করেন মুখ্যমন্ত্রী মমতা বন্দ্যোপাধ্যায়। এই ক্ষেত্রে পশ্চিমবঙ্গই সেরা বলেও দাবি করেন তিনি। কিন্তু মঙ্গলবার সরকারের সেই দাবিই খারিজ করে দিলেন জেলার বণিকমহলের প্রতিনিধিরা। তাঁদের অভিযোগ, ক্ষুদ্র ও মাঝারি শিল্পক্ষেত্রে সরকারি উদ্যোগের অভাব রয়েছে। এমনকী, পরে মঞ্চ থেকে নেমে এই ক্ষেত্রে সরকারি সাফল্যের প্রচারকে ‘ভাঁওতা’ বলেও দাবি করেন বণিকমহলের একাংশ। 
এদিন সল্টলেকে ‘বেঙ্গল ন্যাশনাল চেম্বার অফ কমার্স অ্যান্ড ইন্ডাস্ট্রি’ আয়োজিত বাণিজ্যমেলায় ‘রাজ্যের জেলাগুলিতে ব্যবসার সমস্যা ও সম্ভাবনা’ শীর্ষক আলোচনাসভা ছিল। পশ্চিম দিনাজপুর বণিকসভার (জেলা ভাগ হলেও বণিকসভার নাম একই রয়েছে) সচিব শঙ্কর কুণ্ডু মঞ্চে দাঁড়িয়েই বলেন, ‘‘এমএসএমই’তে কী সমস্যা হচ্ছে, তা নিয়ে আগে নিয়মিত পর্যালোচনা বৈঠক হতো। কিন্তু এখন সব উঠেই গিয়েছে। আমাদের কী সমস্যা, তা বলার সুযোগই নেই।’’ পশ্চিম মেদিনীপুর বণিকসভার কর্তা রামগোপাল অগ্রবাল বলেন, ‘‘২০০৪ থেকে ২০১০ সাল পর্যন্ত খুব ভাল কাজ হয়েছে। কিন্তু এখন কিছুই হয় না। ওখানে ২৫ একর জমি ক্ষুদ্র শিল্পের জন্য তৈরি হয়ে পড়ে রয়েছে। ছোট উদ্যোগপতিরা বিনিয়োগে রাজি। কিন্তু জমি দেওয়া যাচ্ছে না!’’ পরে রামগোপাল ক্ষোভে ফেটে পড়ে বলেন, ‘‘যা যা সরকারি প্রচার চলছে, সব বাজে, ভাঁওতা!’’ কালনা বণিকসভার সভাপতি শম্ভুনাথ অগ্রবালের আবার অভিযোগ, জেলায় অতি ক্ষুদ্র ব্যবসায়ীদের কাছ থেকেও ভ্যাট নিচ্ছে সরকার। 
আলোচনাসভায় উপস্থিত থাকার কথা ছিল রাজ্যের দুই মন্ত্রী সুব্রত মুখোপাধ্যায় এবং স্বপন দেবনাথের। কিন্তু কেউই আসেননি। স্বপন আবার ক্ষুদ্র ও কুটির শিল্পের প্রতিমন্ত্রী। তাঁদের অনুপস্থিতির ফলে সরকারের ‘সদিচ্ছা’ নিয়েই প্রশ্ন উঠে গিয়েছে বলে মনে করছেন বণিকমহলের একাংশ। উদ্যোক্তারা জানাচ্ছেন, সুব্রতের আসা নিয়ে প্রথম থেকেই সংশয় ছিল। কিন্তু স্বপন আসবেন বলেও আসেননি। স্বপন এ ব্যাপারে বলেন, ‘‘জেলায় দলের কাজে আটকে গিয়েছিলাম। সেটা উদ্যোক্তাদের জানিয়েও দিয়েছিলাম।’’ জেলায় বণিকমহলের প্রতিনিধিদের অভিযোগ এবং ক্ষোভ সম্পর্কে তাঁর বক্তব্য, ‘‘কে কী বলেছেন জানি না। তাই বলতে পারব না।’’